崔忠

崔忠（），字誠之，别號踈慵，直隸保定府新城縣人，民籍，明朝政治人物。進士出身。

生平
景泰元年（1450年）庚午科順天府鄉試第三十六名。景泰五年（1454年）甲戌科會試第二百九十一名，殿試登進士第三甲第一名。十月擢授兵科給事中，丁内外艰，服闋，改刑科。成化二年（1466年）正月升任陕西布政司右參議，五年十一月巡守凉州地方，以反贼满四坐累，械至京，下都察院议，免赎还职。成化十年辞官归乡，家居二十六年，弘治十二年己未十月二日卒于家，年七十三。

崔忠墓志2001年出土于高碑店市梁家营乡赵庄村。《明故朝议大夫陕西参议致政崔公墓志铭》賜進士通議大夫吏部左侍郎前國子祭酒太子諭德兼經筵講官同修國史三山林瀚撰文賜進士資政大夫南京工部尚書同郡侯瓚題蓋奉直大夫禮部員外郎兼司經局正字經筵官預修國史萊陽周文通書
朝議大夫新城崔公以陕藩参議致政，家居二十有六載矣，弘治己未冬十月二日以疾终于正寝。其孤汪，衰絰詣予，奉户部李主事世亨狀，泣拜請銘曰：惟兹不朽之託，先大夫遺命也，敢以厪執事。嗚呼！予闻公名舊矣，恒以未由識荆为歉，前十年遣汪從予受春秋，辱示詩章，殊高古可法，繼此音問，迭往還無間。丙辰春，予子庭㭿偕計過汾水，公以達尊，枉顧于驛亭者再，身後事已隱然於言表，然則公之墓今奚容以不銘耶！按狀：公諱忠，字誠之，別號踈慵，其先開平路小興州人。曾祖興，避亂來新城，因家焉。祖諱進，隱德弗仕。父諱禮，丞于荊門驛。公童年侍親江南，聞見日博。正統中聞武學汪教授擅春秋名，遂從游其門，四方士時方雲集，两閱月，猶未領教。一夕，汪露坐，聞書聲，異之，晨呼公，課以三場，大以為奇，因出示同列，若耿冢宰公好問、何司寇公廷秀，咸相推重，稱為益友。景泰庚午領順天鄉薦，卒業太學，登甲戌孫賢榜，賜同進士出身第一，首拜兵科給事中，以考績，推封荊門公如其官，母李氏孺人。繼丁内外艱，哀毁踰禮。服闋，改刑科，凡囗政有关于大體，及權姦之跋扈不法者，輒抗章論列，雖禍害立至，有所不避，而諫垣風采炳如也。成化改元，乙酉擢陕右亞參，既下車，博采民風，剔吏蠹，實邊儲，甦民困，旬宣德政，敷于一省甚洽。會石城寇起，寔公分守之地，躬冒矢石，給軍餉，而決勝之策居多，捷奏，憲宗皇帝遣中使，馳賜文綺二端、寶鏹千錠，盖異恩也。未幾，群盗復據終南山作亂，勢日猖獗，守臣疏請剿滅，謂非公不可，遂奉璽書往督軍旅，得便宜行事，其平寇之功猶多石城也。然久處邊陲，間關行陣，年僅艾而疾漸作矣。甲午，遂解官東歸，飄然如釋重負。仲兄明，亦致霍州事于家，公日侍，遨游林泉，或載酒倡和，老而靡倦。葛巾野服，人望之如二疏焉。霍州壽八十三而殁，公卒之年七十有三，距其生宣德丁未三月十四日壬寅。生平喜吟咏，得唐人正體。書法宗懷素，皆有聲於時。配孫氏，封孺人，同邑參政中之姊，有賢行，先公二十年卒。生女二，長適大同知縣李高，次適吾閩王僉憲公寅。继成氏，子男三：长即汪、次洋，皆邑庠生；次九祥，尚穉，俱庶出也。孙孺人已祔葬方中村祖塋之側，公恒以地隘，为未安汪，兹改卜于縣西北三里許本莊之原。以是年腊月十又七日壬寅，奉公以葬，遂遷先孺人之柩，合竁于此。公殁之日，囊橐蕭然不給，汪竭力襄事惟谨，且圖以不泯其親，如此亦可謂克承先志，而增重吾門也。已，故誌其實而為之銘。銘曰： 
於惟崔公 挺然人傑 玉殿傳臚 文名赫赫
黃門進諫 聲揚大廷 紫薇議政 德洽西秦
報老雲林 幾三十載 動師鄉邦 心安湖海
懿哉厥配 合璧斯丘 勒銘貞石 垂百千秋

家族
曾祖父崔進。祖父崔興。父亲崔禮，曾任荊門驛丞。母囗氏。具慶下。兄聪；明（貢士）；睿；智《天一阁藏明代科举录选刊·登科录》（《景泰五年进士登科录》）。元配孙氏，封孺人，同邑参政孫中之姊。繼室成氏，生三子：崔汪、崔洋、九祥。

兄崔睿子崔海，字孔宗，号北村，登正德年间乡举，官山西临汾县知縣。崔海子崔峩，嘉靖辛丑進士。

参考

Category:高碑店人
Category:明朝兵科給事中
Category:明朝陕西布政使司參議